Koeël deur boer se nek: ' 'n Wonderwerk niks is getref' | Netwerk24
Deur Marita Herselman 23 Oktober 2020 19:13
Dries van Tonder Foto: Verskaf
Dít is hoe die medici van die Mediclinic Bloemfontein dit beskryf, sê Barbara Steenkamp, hospitaalwoordvoerder.
"Die koeël is in en uit, daar het niks agtergebly nie," sê Steenkamp.
Van Tonder was van Bloemfontein op pad na sy huis toe 'n ongemerkte voertuig hom glo agtervolg en ligte vir hom geflits het. Hy was op pad terug van Bloemfontein nadat hy iemand wat in 'n ongeluk was, na die hospitaal geneem het. Die voorval was tussen 03:00 en 04:00 – dus terwyl die aandklokreël nog gegeld het.
Lees ook: Opod ondersoek 'polisie-skietery' op VS-boer
Danie van Tonder, sektorleier van die distrik se boerevereniging, het vroeër aan Netwerk24 gesê Van Tonder hom gebel om te sê hy word agtervolg en daar word op hom geskiet. Sy bakkie se agterruite is stukkend geskiet.
Van Tonder het later stilgehou omdat die voertuig op hom afgepyl het. Daar is weer op hom geskiet en Van Tonder is raakgeskiet. Hy het toe uitgeklim en teruggeskiet, het Danie gesê.
Volgens Danie is daar ná die voorval verneem 'n ongemerkte polisievoertuig was by die voorval betrokke, maar geen blou ligte of sirenes is gebruik om aan te dui dit is 'n polisievoertuig nie.
Ndileka Cola, woordvoerder van die onafhanklike polisieondersoekdirektoraat (Opod), het bevestig die vuur van 'n polisiewapen deur 'n beampte Donderdag omstreeks 03:45 naby Dewetsdorp word ondersoek.
Steenkamp sê Van Tonder, wat Maandag 65 jaar oud word, is in 'n stabiele toestand en sal moontlik gou uit die waakeenheid na 'n gewone saal oorgeplaas kan word.